VSL Sklep Cst 10/2021
Sodna praksa višjih sodišč, 2021-01-20

Helena Miklavčič (preds.), Renata Horvat (poroč.), Nada Mitrović

sklep o preizkusu terjatev v stečajnem postopku - vsebina sklepa o preizkusu terjatev - priznanje terjatev in ločitvenih pravic - prerekanje ločitvene pravice v stečajnem postopku

Pogoj za izdajo sklepa iz 304. člena ZFPPIPP je, da sta priznani terjatev in ločitvena pravica. Le tedaj se lahko dolžniku (upravitelju) naloži prednostno plačilo te terjatve iz premoženja, ki je predmet ločitvene pravice.

Pritožbi se ugodi in se sklep sodišča prve stopnje v izpodbijanem delu, ki se nanaša na ugotovitev, da je priznana ločitvena pravica upnika A. d. o. o. za poplačilo njegove priznane terjatve v višini 4.890.047,43 EUR na nepremičninah iz PRILOGE 5 Končnega seznama preizkušenih terjatev z dne ... 2020, ki so obremenjene s hipoteko ID pravice 001 in ki so v lasti dolžnika do 1/1 celote, in v katerem je upravitelju naloženo, da to terjatev prednostno plača iz tega premoženja, razveljavi.

1. Sodišče prve stopnje je z izpodbijanim sklepom o priznani terjatvi in ločitveni pravici upnika A. d. o. o. odločilo tako, kot izhaja iz Končnega seznama preizkušenih terjatev z dne ... 2020, ki je sestavni del tega izreka in je bil objavljen dne ... 2020 in upravitelju naložilo, da to terjatev prednostno plača iz tega premoženja.

2. Upnik B., d. o. o. je proti sklepu pravočasno vložil pritožbo zaradi bistvene kršitve določb postopka in zmotne uporabe materialnega prava. Pritožbenemu sodišču predlaga, da pritožbi ugodi in sklep sodišča prve stopnje spremeni tako, da ugotovi, da so priznane terjatve upnika A. d. o. o. za plačilo 6.444.950,43 EUR s pripadki, ločitveni pravici in pogojna ločitvena pravica, s katerimi je zavarovana ta terjatev na nepremičninah iz PRILOGE 5 Končnega seznama preizkušenih terjatev, ki so obremenjene s hipotekami ID pravice 000, 001 (pogojno) in 002 in ki so v lasti dolžnika do 1/1 celote, in upravitelju naloži, da to terjatev prednostno plača iz tega premoženja, razen v primeru izpolnitve razveznega pogoja, ki se nanaša na pogojno ločitveno pravico ID pravice 001 in ki se uresniči v primeru, da bo v pravdnem postopku, ki se pri Okrožnem sodišču v Celju vodi pod opr. št. I Pg 45/2019 zahtevku upnika zaradi izpodbijanja pravnih dejanj dolžnika pravnomočno ugodeno in sicer do višine terjatve v višini 4.890.047,43 EUR oziroma podrejeno do višine terjatve v višini 132.302,16 EUR.

3. Upravitelj in upnik A. d. o. o. sta na pritožbo odgovorila.

5. Pritožnik trdi, da je sodišče prve stopnje zmotno uporabilo določbe 304. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP), saj je bila ločitvena pravica ID pravice 001 prerekana tako s strani upravitelja kot s strani upnika. Zato sodišče prve stopnje navedene ločitvene pravice (hipoteka z ID pravico 001) ne bi smelo obravnavati kot priznane. Zavarovano terjatev upnika A. d. o. o., prijavljeno pod zaporednimi številkami 57, 58 in 59 v višini 4.890.047,43 EUR bi bilo zato potrebno priznati pod razveznim pogojem, ki se izpolni v primeru, da bo v pravdnem postopku, ki se pri Okrožnem sodišču v Celju vodi pod opr. št. I Pg 45/2019 zahtevku upnika zaradi izpodbijanja pravnih dejanj dolžnika pravnomočno ugodeno.

6. Če sta zavarovana terjatev in ločitvena pravica, s katero je zavarovana ta terjatev, priznani po prvem odstavku 67. člena v zvezi s prvim odstavkom 303. člena ZFPPIPP, sodišče v izreku sklepa o preizkusu terjatev poleg odločitev iz drugega odstavka 69. člena ZFPPIPP: 1. ugotovi, da sta terjatev in ločitvena pravica, s katero je zavarovana ta terjatev, priznani ter 2. naloži stečajnemu dolžniku prednostno plačilo te terjatve iz premoženja, ki je predmet ločitvene pravice (304. člen ZFPPIPP).

7. Pogoj za izdajo sklepa iz 304. člena ZFPPIPP je torej, da sta priznani terjatev in ločitvena pravica. Le tedaj se lahko dolžniku (upravitelju) naloži prednostno plačilo te terjatve iz premoženja, ki je predmet ločitvene pravice. V danem primeru pa je bila ločitvena pravica za poplačilo terjatve upnika V. d. o. o. v višini 4.890.047,43 EUR na nepremičninah iz PRILOGE 5 Končnega seznama preizkušenih terjatev, ki so obremenjene s hipoteko ID pravice 001, prerekana. Upnik B., d. o. o. je v ugovoru o prerekanju terjatve, zavarovane z ločitveno pravico, navedel, da je ločitvena pravica na nepremičninah oziroma vknjižena hipoteka z ID pravico 001 za zavarovanje denarne terjatve predmet izpodbijanja v pravdnem postopku, ki se vodi pri Okrožnem sodišču v Celju pod opr. št. I Pg 45/2019 in predlagal, da se prizna zavarovano terjatev upnika A. d. o. o. pod zap. št. 57, 58 in 59 v višini 4.890.047,43 EUR pod razveznim pogojem, ki se izpolni v primeru, da bo v zgoraj navedenem pravdnem postopku zahtevku upnika zaradi izpodbijanja pravnih dejanj dolžnika pravnomočno ugodeno. S tem je ločitveno pravico prerekal, kar je potrdil z izjavo z dne 6. 1. 2021.

8. Ker je torej ločitvena pravica upnika A. d. o. o. za poplačilo terjatve v višini 4.890.047,43 EUR na nepremičninah iz PRILOGE 5 Končnega seznama preizkušenih terjatev, ki so obremenjene s hipoteko ID pravice 001, prerekana, ta ne more biti predmet sklepa, izdanega po 304. členu ZFPPIPP. Pritožbeno sodišče je zato pritožbi ugodilo in sklep sodišča prve stopnje v izpodbijanem delu, ki se nanaša na ugotovitev, da je priznana ločitvena pravica upnika A. d. o. o. za poplačilo njegove priznane terjatve v višini 4.890.047,43 EUR na nepremičninah iz PRILOGE 5 Končnega seznama preizkušenih terjatev z dne 12. 6. 2020, ki so obremenjene s hipoteko ID pravice 001 in ki so v lasti dolžnika do 1/1 celote, in v katerem je upravitelju naloženo, da to terjatev prednostno plača iz tega premoženja, razveljavilo (3. točka 365. člena ZPP v zvezi s prvim odstavkom 121. člena ZFPPIPP).

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 67, 67/1, 303, 303/1, 304

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.